तेज धूप से आज पारा चढ़कर 45.0 डिग्री सेल्सियस के उच्चतम स्तर पर पहुंच गया, जिससे आज लोगों को भीषण गर्मी का अहसास हुआ और लोग भीषण गर्मी से बेहाल हो गए। पंखे और कूलर भी पूरी तरह से गर्मी से राहत दिलाने में नाकामयाब रहे और लोगों के पसीना छलकता रहा। गर्म हवाओं के थपेड़ों से लोगों को दोपहर बाद भी गर्मी से राहत नहीं मिल पाई। इस बाबत मौसम वेधशाला के प्रभारी जयशंकर मिश्र ने बताया कि 8 से 10 किमी की रफ्तार से चली पछुआ हवाओं से वातावरण में लोगों को लपट चलने का अहसास हुआ और इससे लोग काफी परेशान हुए। आज तापमान का अधिकतम स्तर 45.0 एवं न्यूनतम 30.0 डिग्री सेल्सियस रहा। उधर, हरदोई शहर के अलावा पिहानी में 43, पाली में 44, गोपामऊ में 43, टोडरपुर- 43, सांडी 43, बेनीगंज में 44, बिलग्राम में 43 और माधौगंज 44 डिग्री सेल्सियस तापमान रहा।